b"\n_START_ARTICLE_\nS\xc3\xadndrome del destret respiratori de l'adult\n_START_SECTION_\nEpidemiologia\n_START_PARAGRAPH_\nLa seva mortalitat \xc3\xa9s elevada, de l'ordre del 60%. A Espanya, les \xc3\xbaniques dades fidedignes sobre la seva incid\xc3\xa8ncia s\xc3\xb3n les de Can\xc3\xa0ries, amb una incid\xc3\xa8ncia anual d\xe2\x80\x991,5 casos per cada 100.000 habitants. Es creu que la incid\xc3\xa8ncia ha disminu\xc3\xaft degut a la millor detecci\xc3\xb3 cl\xc3\xadnica, i a la millora del tractament.\n_START_SECTION_\nFisiopatologia\n_START_PARAGRAPH_\nUna alteraci\xc3\xb3 de la microcirculaci\xc3\xb3 pulmonar (els neutr\xc3\xb2fils s\xc3\xb3n les c\xc3\xa8l\xc2\xb7lules clau en el dany a l\xe2\x80\x99endoteli) provoca extravasaci\xc3\xb3 del plasma ric en prote\xc3\xafnes, desenvolupant edema i posant en marxa tot el conjunt de sistemes del complement, factors de la coagulaci\xc3\xb3 i c\xc3\xa8l\xc2\xb7lules del sistema inflamatori._NEWLINE_Tot aix\xc3\xb2 contribueix a l'aparici\xc3\xb3 d\xe2\x80\x99hemoconcentraci\xc3\xb3 i hipertensi\xc3\xb3 pulmonar. Hi ha \xc3\xa0rees del pulm\xc3\xb3 no ventilades, per\xc3\xb2 que mantenen el flux sanguini. Aix\xc3\xb2 d\xc3\xb3na lloc al col\xc2\xb7lapse d'unitats alveolars: es redueix el volum pulmonar i la distensibilitat d'aquest, augmenta el treball respiratori i apareix insufici\xc3\xa8ncia respirat\xc3\xb2ria.\n_START_SECTION_\nAnatomia patol\xc3\xb2gica\n_START_PARAGRAPH_\nMacrosc\xc3\xb2picament, hi ha un augment de pes i consist\xc3\xa8ncia pulmonar, congesti\xc3\xb3, edema i exsudat sanguinolent. Microsc\xc3\xb2picament hi ha dany alveolar dif\xc3\xbas; en una primera setmana caracteritzat per edema i formaci\xc3\xb3 de les membranes hialines; mentre que la segona setmana apareix la hiperpl\xc3\xa0sia del revestiment alveolar i fibrosi; i \xc3\xa9s despr\xc3\xa9s que s'observa la fibrosi intersticial i alteracions vasculars (congesti\xc3\xb3)."